IVLรุกสหรัฐทุ่ม5พันล.ลงทุนPET
อินโดรามาฯ บุกสหรัฐทุ่ม 5,500 ล้าน สร้างโรงงาน PET แห่งที่สอง
25 มี.ค. 2556

อินโดรามาฯ บุกสหรัฐทุ่ม 5,500 ล้าน สร้างโรงงาน PET แห่งที่สอง
โรเบิร์ต เบนต์ลีย์ ผู้ว่าการรัฐแอละแบมา สหรัฐ เปิดเผยว่า บริษัท อินโดรามา เวนเจอร์ส (IVL) ผู้ผลิตเม็ดพลาสติก PET ชั้นนำระดับโลก มีแผนลงทุนสร้างโรงงานแห่งใหม่มูลค่า 190 ล้านเหรียญสหรัฐ หรือประมาณ 5,510 ล้านบาท ติดกับโรงงานเดิมบนถนน Finley Island ใกล้แม่น้ำ Tennessee ในเมือง Decatur เขตการปกครอง Morgan คาดว่าจะเริ่มก่อสร้างในปี 2556 และจะแล้วเสร็จในไตรมาส 4 ปี 2558
โรงงานแห่งที่ 2 นี้ มีกำลังการผลิตเม็ดพลาสติก 5.4 แสนตันต่อปี และจ้างงานพนักงานประจำเพิ่มเติม 75 ตำแหน่ง รวมมีพนักงานทั้งสิ้นเกือบ 200 คน เมื่อสร้างเสร็จ ก่อให้เกิดการจ้างงานในตำแหน่งวิศวกรและผู้รับเหมา ปัจจุบันมีการจ้างงานจำนวน 112 คน ที่โรงงาน AlphaPet 
นายอาลก โลเฮีย ประธานเจ้าหน้าที่บริหารกลุ่มบริษัท อินโดรามา เวนเจอร์ส กล่าวว่า บริษัทมีความสัมพันธ์ที่ดีกับรัฐบาลท้องถิ่นและชื่นชมในระบบสาธารณูปโภคและความสะดวกสบายของที่ตั้งแห่งนี้ จึงตัดสินใจลงทุนในเมือง Decatur ต่อไป
บริษัทเริ่มดำเนินธุรกิจในสหรัฐในปี 2546 ปัจจุบันสร้างการจ้างงานให้แก่ชาวอเมริกัน 1,073 คน ซึ่งเกือบ 700 คน อยู่ในธุรกิจ PET เพียงอย่างเดียว เชื่อมั่นอย่างมากในอนาคตการผลิตในสหรัฐและ Decatur เป็นทางเลือกที่ดีที่สุดในแผนการลงทุนในปัจจุบัน
นายดีลิป กุมาร์ อากาวาล ประธานบริหารธุรกิจ PET และวัตถุดิบ กล่าวว่า ตั้งแต่โรงงาน AlphaPet แห่งแรกเสร็จสมบูรณ์ในปี 2552 บริษัทได้เพิ่มโรงงานรีไซเคิลขวดพลาสติกใช้แล้ว เพื่อผลิตเม็ดพลาสติก PET เทคโนโลยีที่ใช้ผลิต PET ปัจจุบันมีประสิทธิภาพสูงและใช้พลังงานและน้ำน้อยกว่าเมื่อเทียบกับโรงงาน PET ขนาดเดียวกัน 
“PET มีผลกระทบต่อสิ่งแวดล้อมน้อยกว่าแก้วและอะลูมิเนียม เนื่องจากการใช้พลังงานและน้ำน้อยกว่าและความสามารถในการรีไซเคิล” 
บริษัท อินโดรามา เวนเจอร์ส จะมีฐานการดำเนินงานในประเทศไทย แต่จัดเป็นบริษัทที่มีความเป็นสากลอย่างแท้จริง มีการดำเนินงานใน 41 ประเทศครอบคลุม 4 ทวีปทั่วโลก ได้แก่ เอเชีย แอฟริกา ยุโรป และอเมริกาเหนือ กว่า 60% ของธุรกิจอยู่ในแถบตะวันตก ปัจจุบันบริษัทผู้ผลิต PET ที่ใหญ่เป็นอันดับ 2 ในอเมริกาเหนือด้วยฐานการผลิตในสหรัฐและเม็กซิโก นอกเหนือจากเม็ดพลาสติก PET บริษัทยังผลิตเส้นใยเส้นด้ายจากโพลีเอสเตอร์และโพลีโอเลฟินส์ในสหรัฐ และเข้าสู่ธุรกิจออกไซด์และไกลคอลในรัฐเทกซัสในปีที่แล้ว